Kommissionens forordning (EF) nr. 2144/2003

af 8. december 2003

om ændring af forordning (EØF) nr. 94/92 om nærmere regler for indførsel fra tredjelande som omhandlet i Rådets forordning (EØF) nr. 2092/91

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 1452/2003(2), særlig artikel 11, stk. 1, og

ud fra følgende betragtninger:

(1) Listen over tredjelande, som visse landbrugsprodukter, der er opnået ved økologiske produktionsmetoder, skal have oprindelse i for at kunne markedsføres i EF, jf. artikel 11, stk. 1, i forordning (EØF) nr. 2092/91, er anført i bilaget til Kommissionens forordning (EØF) nr. 94/92(3), senest ændret ved forordning (EF) nr. 545/2003(4). Listen blev udarbejdet efter artikel 11, stk. 2, i forordning (EØF) nr. 2092/91.

(2) De argentinske myndigheder har anmodet Kommissionen om at optage et nyt kontrolorgan og attestudstedende organ på listen i henhold til forordning (EØF) nr. 94/92. De argentinske myndigheder har givet Kommissionen alle de garantier og oplysninger, der er nødvendige for at godtgøre, at det nye kontrolorgan og attestudstedende organ opfylder kriterierne i artikel 11, stk. 2, i forordning (EØF) nr. 2092/91.

(3) De australske myndigheder har underrettet Kommissionen om, at et kontrolorgan har omstruktureret sin aktivitet og har skiftet navn. Dette organs tidligere navn bør derfor slettes i bilaget til forordning (EØF) nr. 94/92 og det nye navn indsættes.

(4) Ungarn har forelagt en anmodning om at få udvidet produktkategorierne på listen i henhold til artikel 11, stk. 1, i forordning (EØF) nr. 2092/91, så de også kommer til at omfatte dyr og animalske produkter. Landet har forelagt de oplysninger, der kræves i henhold til artikel 2, stk. 2, i forordning (EØF) nr. 94/92.

(5) På grundlag af en gennemgang af disse oplysninger og efterfølgende drøftelse med de ungarske myndigheder kan det konkluderes, at landets regler for produktion og kontrol af dyr og animalske produkter svarer til reglerne i forordning (EØF) nr. 2092/91.

(6) Schweiz har anmodet Kommissionen om at få ændret betingelserne for sin optagelse på listen i henhold til aftalen mellem Det Europæiske Fællesskab og Det Schweiziske Forbund om handel med landbrugsprodukter(5), navnlig aftalens bilag 9 om økologisk fremstillede produkter og levnedsmidler.

(7) Schweiz har forelagt de oplysninger, der kræves i henhold til artikel 2, stk. 5, i forordning (EØF) nr. 94/92. På grundlag af en gennemgang af de forelagte oplysninger kan det konkluderes, at kravene svarer til kravene ifølge EF-forskrifterne.

(8) De newzealandske myndigheder har oplyst det nøjagtige navn på det attestudstedende organ.

(9) Forordning (EØF) nr. 94/92 bør ændres i overensstemmelse hermed.

(10) De i denne forordning fastsatte foranstaltninger er i overensstemmelse med udtalelse fra det udvalg, der er nævnt i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Bilaget til forordning (EØF) nr. 94/92 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. december 2003.

På Kommissionens vegne

Franz Fischler

Medlem af Kommissionen

(1) EFT L 198 af 22.7.1991, s. 1.

(2) EUT L 206 af 15.8.2003, s. 17.

(3) EFT L 11 af 17.1.1992, s. 14.

(4) EUT L 81 af 28.3.2003, s. 10.

(5) EFT L 114 af 30.4.2002, s. 132.

BILAG

I bilaget til forordning (EØF) nr. 94/92 foretages følgende ændringer:

1) I punkt 3 i teksten vedrørende Argentina indsættes leddet "- Food Safety SA".

2) I punkt 3 i teksten vedrørende Australien udgår tredje led "- Biological Farmers of Australia (BFA)", og leddet "- Australian Certified Organic Inc." indsættes.

3) I teksten vedrørende Ungarn affattes punkt 1 således:

"1. Produktkategorier:

a) uforarbejdede vegetabilske landbrugsprodukter, husdyr og uforarbejdede animalske produkter i henhold til artikel 1, stk. 1, litra a), i forordning (EØF) nr. 2092/91

b) forarbejdede vegetabilske landbrugsprodukter og animalske produkter bestemt til konsum i henhold til artikel 1, stk. 1, litra b), i forordning (EØF) nr. 2092/91."

4) I punkt 2 i teksten vedrørende Schweiz indsættes følgende efter tredje led:

"- eller fra et tredjeland, hvis produktionsregler og kontrolsystem er blevet anerkendt af Schweiz som ligestillet med de regler og det system, der er fastsat i henhold til schweizisk lovgivning."

5) I teksten vedrørende New Zealand affattes punkt 4 således:

"Attestudstedende organ: Ministry of Agriculture and Forestry (MAF) - New Zealand Food Safety Authority (NZFSA)."